**СМЕРНИЦЕ ЗА ПОДНОШЕЊЕ ПРИЈАВА**

**за СТРУЧНО-САВЕТОДАВНУ ПОДРШКУ**

**КРОЗ ПРОЈЕКАТ „ПОДРШКА ЛОКАЛНИМ САМОУПРАВАМА ЗА ШИРЕЊЕ ДОБРИХ ПОЛИТИКА И ПРАКСИ ПОДРШКЕ РОДИТЕЉСТВУ”**

**У ОКВИРУ ПРОГРАМА „ПОДСТИЦАЈНО РОДИТЕЉСТВО КРОЗ ИГРУ“**

*У овом документу (Смерницама за подношење пријава), дата су упутства за градове, општине и градске општине који се пријављују за стручно-саветодавну подршку кроз пројекат „**Подршка локалним самоуправама за ширење добрих политика и пракси подршке родитељству“ а у оквиру Програма Подстицајно родитељство кроз игру (у даљем тексту: Стручно-саветодавна подршка).*

*Смернице садрже информације у вези са општим условима за подношење пријава, информације о начину попуњавања Пријавног формулара за Стручно-саветодавну подршку, кaо и информације o критеријумима и поступку доделе Стручно-саветодавне подршке.*

1. **УВОД**

Позив за подношење пријава за Стручно-саветодавне подршке објављен је у оквиру пројекта „***Подршка локалним самоуправама за ширење добрих политика и пракси подршке родитељству****“ (у даљем тексту: Пројекат)* који спроводи Стална конференција градова и општина – Савез градова и општина Србије (у даљем тексту: СКГО).

Пројекат сереализује у оквиру ширег програма „***Подршка подстицајном родитељству кроз игру***“, (у даљем тексту: Програм) који спроводе Влада Републике Србије и УНИЦЕФ, заједно са имплементационим партнерима *СКГО* и *Хармонија – Центар за подршку раном развоју и породичним односима* уз финансијску подршку Фондације ЛЕГО.

Спровођење Програма подржава и надзире **Национални интерсекторски управни одбор у саставу** високих представника министарства здравља, просвете, социјалне заштите, државне управе и локалне самоуправе, као и представника СКГО и УНИЦЕФ-а. Интерсекторским одбором председава специјална саветница премијера за спровођење Агенде Уједињених нација за одрживи развој, док Министарство за бригу о породици и демографију пружа стручну и координациону подршку Одбору.

Светска здравствена организација (СЗО), УНИЦЕФ и Светска банка (СБ) 2018. године идентификовали су оквир за здрав раст и развој детета у документу ***Оквир за оптимални развој детета*** (Nurturing Care Framеwork <https://nurturing-care.org/>) који усмерава националне јавне политике да већу пажњу посвете улагањима у рани развој деце и родитељство.

**У Републици Србији, Национални програм за рани развој** који је Министарство здравља усвојило 2016. године, препознаје кључну улогу здравственог система у јачању родитељских компетенција за рану стимулацију развоја кроз комуникацију и игру. **Позив за акцију за подршку раном развоју деце коју су 2018. године потписали надлежни министри за област здравља, просвете, рад, запошљавање и борачка и социјална питања заједно са председницом Националног савета за права детета, истиче подршку родитељству** као први од шест мулти-секторских приоритета Позива на акцију. Овај документ ставља акценат на доступно предшколско васпитање и образовање, безбедно детињство, унапређено здрављe деце, рану инклузију кроз интервенције у раном детињству и политичку и институционалну консолидацију у области унапређења друштвене подршке деци у раном узрасту.

**Нове основе програма предшколског васпитања и образовања „Године узлета“, које је Министарство просвете, науке и технолошког развоја усвојило 2018. године, препознају значај предшколског доба у развијању способности за целоживотно учење.** Нова концепција усмерена је на целовит развој детета и подршку добробити детета кроз смислене односе које гради са вршњацима, одраслима и физичким окружењем и оснаживањем активног учешћа детета у заједници вршњака и одраслих.

**Стратегија подстицања рађања** коју је Влада Републике Србије усвојила 2018. године поред мера финансијске подршке родитељству, истиче значај смањења психолошке цене родитељства и усклађивања рада и родитељства.

**У Модел локалног програма јавног здравља**, који је израђен уз подршку СКГО, интегрисана је подршка родитељству и раном развоју, и до сада су 42 ЈЛС израдиле акционе планове за спровођење програма јавног здравља укључујући мере које се односе на подстицајно родитељство и подршку раном развоју деце.

**Родитељи су кључне архитекте дечијег живота** и сходно томе друштва у целини. Родитељи свакодневно обликују искуства и стварају могућности за здравље деце, учење, заштиту, раст, благостање и развој. Глобални докази упућују да су услуге за здравље деце најефикасније када укључују интензиван рад и подршку родитељима.

Програм „Подстицајно родитељство кроз игру“ има за циљ да ојача мрежу интегрисане подршке у области раног развоја деце кроз:

* унапређење институционалних и професионалних капацитета у области здравствене заштите, социјалне заштите, предшколског образовања и локалне управе и то за ефикаснију подршку: подстицајним родитељским праксама, превентивну бригу и унапређење менталног здравља родитеља и старатеља и родно равноправно родитељство,
* промене на нивоу националних и локалних политика и прописа, као и ефикасно праћење квалитета услуга,
* промене социјалних норми о родитељству и пружању подршке родитељима.

СКГО спровођењем пројекта **„Подршка локалним самоуправама за ширење добрих политика и пракси подршке родитељству“** настоји да кроз активно ангажовање у раду са локалним самоуправама, подржи унапређење локалних јавних политика и прописа и развој институционалних и професионалних капацитета локалне самоуправе и сектора здравства, образовања и социјалне заштите за спровођење локалних услуга намењених пружању доступне, квалитетне и одрживе подршке родитељима.

У првом делу спровођења овог пројекта 5 градова (Бор, Врање, Крагујевац, Нови Пазар и Нови Сад) ради на успостављању квалитетних политика и интер-секторских механизама подршке развоју подстицајне родитељске праксе, а потом ће новоизграђено знање, искуство и добра пракса из ових пилот градова бити пренети на других 27 локалних самоуправа. СКГО као партнер на заједничком програму пружа подршку изабраним локалним самоуправама у унапређивању система подршке родитељству у првим годинама развоја детета, кроз низ повезаних мера као што су:

1. успостављање међусекторске сарадње и усвајање интерсекторског приступа кроз размену информација, знања и података у процесу утврђивања и унапређивања локалних политика и услуга,
2. унапређење постојећих или израдa нових локалних политика и услуга у области подршке раном развоју деце на основу реалних података, укључујући и интегрисани систем прикупљања података за подршку родитељству и раном развоју деце,
3. мапирање буџетских средстава за подршку раном развоју деце,
4. израда стратегија за комуникацију са заједницом, родитељима и спровођење пилот кампања у локалним заједницама ,
5. успостављање механизама за континуирану сарадњу градова и општина са кључним корисницима ове врсте подршке, а то су родитељи/старатељи.

Планирано је да током спровођења пројекта од стране УНИЦЕФ-а и донатора ЛЕГО фондације, буде обезбеђена и донација у виду опреме за подршку конкретним исказаним потребама у свим локалним самоуправама укљученим у пројекат.

1. **ОПШТИ УСЛОВИ ПОДНОШЕЊА ПРИЈАВА**
	1. **Право на учешће у позиву**

Право на учешће у позиву за подношење пријава за Стручно-саветодавну подршку имају све **локалне самоуправе** у Републици Србији**, осим 5 пилот градова (Бор, Врање, Крагујевац, Нови Сад и Нови Пазар) који су већ обухваћени стручно-саветодавном подршком у оквиру првог дела спровођења пројекта.**

Заинтересоване ЛС пријаве подносе искључиво самостално и не могу подносити пријаве у партнерству са другим ЛС.

* 1. **Опис стручно-саветодавне подршке**

У оквиру овог позива, кроз Стручно-саветодавну подршку на локалном нивоу биће подржано **укупно 27 ЛС**.

Индикативни временски оквир за спровођење стручно-саветодавне подршке је у трајању од 18 месеци од дана потписивања акта о сарадњи са изабраним ЛС.

Стручно-саветодавна подршка ЛС **подразумева пружање експертске/менторске подршке** **и друге видове саветодавне помоћи као и радионице/обуке** у области унапређења политика подршке родитељству и раном развоју деце на локалном нивоу кроз подршку унапређењу постојећих или развоју нових мера, јавних политика или локалних аката у ЛС у складу са утврђеним знањем, искуством и добром праксом у претходно наведених 5 пилот градова.

Градовима и општинама које буду изабране за подршку, биће обезбеђена и донација у виду опреме за подршку конкретно исказаним потребама за рани развој деце у свакој локалној самоуправи.

СКГО ће потписати Споразум о сарадњи са сваком изабраном ЛС којим ће бити ближе дефинисани сви релевантни елементи сарадње, укључујући области и обим експертске помоћи, период реализације и слично.

* 1. **Структура Стручно-саветодавне подршке:**

Основни програм ***Стручно-саветодавне подршке*** у области унапређења политика подршке родитељству и раном развоју деце на локалном нивоу кроз подршку унапређењу постојећих или развоју нових мера, јавних политика и локалних аката у ЛС и међусекторске сарадње, за сваку од изабраних ЛС у оквиру овог пројекта обухвата следеће:

1. 4 регионалне радионице на којима ће првенствено доносиоци одлука из кључних локалних институција (локална самоуправа, дом здравља, предшколска установа, центар за социјални рад) бити упознати са методологијом за успостављање међусекторског приступа подршци родитељству и раном развоју деце, са процесом дефинисања и израде локалних мера за унапређење подршке родитељству и раном развоју деце, могућностима и начинима за успостављање родитељских мрежа и hub-ова и са процесом комуникације локалне самоуправе са локалном заједницом о питањима раног развоја и родитељства укључујући и креирање локалних стратегија комуникације
2. Изградњу капацитета и знања стручњака из области здравља, социјалне заштите и популационе политике, предшколског васпитања и образовања и локалне самоуправе, путем обука у изабраним локалним самоуправама и преко СКГО платформе за електронско учење (вишенедељни програм обуке)
3. Консултантску подршку
4. 3.000 $ донације ЛС за инвестирање у опрему за унапређење услуга подршке родитељству и раном развоју деце

Од 27 изабраних ЛС накнадно ће бити изабрано најмање 10 ЛС које ће кроз допунску стручно-консултантску подршку бити подржане у процесу дефинисања конкретних мера и умрежавања локалних институција у циљу заједничке подршке раном развоју деце и добити финансијску подршку у износу од 2.000 $ за спровођења локалне кампање за промоцију подршке родитељству и раном развоју деце,.

Kритеријуми/услови за накнадни избор ЛС за наведену допунску подршку чиниће:

* + - 1. Одлука о формирању радног интерсекторског тела за координацију активности у области раног развоја деце и подршке родитељству у локалној самоуправи (која прати основне принципе из модела одлуке који је припремила СКГО)
			2. Постојање спремности руководства локалне самоуправе и кључних локалних институција (центра за социјални рад, дома здравља и предшколске установе) за потписивање Протокола о међуинституцоналној сарадњи у складу са моделом који је припремила СКГО.
			3. Израђене локалне стратегије комуникације са родитељима и локалном заједницом.

Ови критеријуми/услови нису предмет овог конкурса и није потребно да их заинтересовани кандидати испуњавају приликом конкурисања за основни програм стручно-саветодавне подршке.

Предложени сет допунских активности ће бити прилагођен потребама сваке ЛС која буде одабрана за подршку на основу иницијалне процене стања као и квалитете спровођења основног програма активности у локалној самоуправи.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу подршке чини:

* 1. **Пријавни формулар за Стручно-саветодавну подршку**

Наведени образац може се преузети са интернет презентације СКГО на следећем линку: <http://www.skgo.org/storage/app/media/uploaded-files/JAVNI%20POZIV%20-%20prijavni%20formular.docx>. Документацију за подношење пријава (попуњену, потписану, печатирану од стране градоначелника/председника општине) потребно је доставити **искључиво електронским путем** скенирано и у ПДФ формату на електронску адресу: secretariat@skgo.org са називом “Пријава за Стручно-саветодавну подршку у оквиру пројекта **Подршка локалним самоуправама за ширење добрих политика и пракси подршке родитељству**”. У електронској поруци потребно је навести назив града/општине, име и презиме и број телефона контакт особе.

Пријаве послате на било који други начин или достављене на било коју другу електронску адресу биће аутоматски одбачене.

Подносиоци пријаве ће добити потврду о пријему путем повратне електронске поруке.

Крајњи рок за достављање пријава је **21.03.2022. године до 16 часова.**

Пријаве се подносе на српском језику.

**Неблаговремене и непотпуне пријаве неће се узети у разматрање.**

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Стручно-саветодавну подршку у оквиру пројекта „**Подршка локалним самоуправама за ширење добрих политика и пракси подршке родитељству**” је **обавезан део документације** за подношење пријава.

Пријавни формулар састоји се из осам (8) делова:

**Први део: ОПШТИ ПОДАЦИ** представљају опште податке о локалној самоуправи која се пријављује за Стручно-саветодавну подршку.

**Други део: ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ** представљају податке о контакт особи задуженој за комуникацију са СКГО у периоду трајања јавног позива и евалуације поднетих пријава.

**Трећи део: РАЗЛОЗИ ЗА АПЛИЦИРАЊЕ ЗА ПОДРШКУ** представља део у коме локална самоуправе треба да образложи зашто се пријављује за Стручно-саветодавну подршку описану у овим Смерницама, који су њени основни **мотиви** и какав је обим **спремности за прихватање** подршке за коју се пријављује. Одговор у оквиру ове секције се бодује на начин како је то приказано у табели критеријума за оцењивање под тачком 1.

**Четврти део: ЛОКАЛНА ДОКУМЕНТА ЈАВНЕ ПОЛИТИКЕ** представља део у коме је потребно да се наведе да ли у локалној самоуправи постоје **усвојена докумената/акти јавне политике** којима се стратешки уређују области које непосредно утичу на подршку родитељству и раном развоју деце (заокруживањем одговора са **ДА** или **НЕ).** Уколико постоје, потребно је да се наведе која важећа локална **документа** у локалној самоуправи стратешки уређују области које непосредно утичу на подршку родитељству и раном развоју деце, односно **мере и активности** у областима здравствене заштите, социјалне заштите, предшколских установа и предшколског образовања и међусекторске сарадње. Нека од докумената јавних политика којима ова питања могу бити уређена су на пример: План развоја града/општине; Програм социјалне заштите; План јавног здравља; План развоја предшколског образовања и друга слична документа. Одговор у оквиру ове секције се бодује на начин како је то приказано у табели критеријума за оцењивање под тачком 2.

**Пети део: ПРЕТХОДНА ИСКУСТВА У СПРОВОЂЕЊУ ЛОКАЛНИХ МЕРА У ОБЛАСТИ ПОДРШКЕ РОДИТЕЉСТВУ И РАНОМ РАЗВОЈУ ДЕЦЕ** представља део у коме се наводи да ли је локална самоуправа већ реализовала или реализује мере/активности које се односе на спровођење/унапређење подршке родитељству и раном развоју деце (заокруживањем одговора са **ДА** или **НЕ).**

Уколико је то случај, у пријави је потребно да се укратко опишу претходно реализоване активности (наводећи врсту, период, број корисника и извор финансирања) или активности које се тренутно реализују. Неки од примера таквих активности могу бити: рад патронажне службе у ДЗ, укључујући видео саветовања на даљину током трајања епидемије COVID 19; развијање и примена модела раних интервенција; постојање мобилних тимова за социјалну инклузију Рома и Ромкиња; локални пројекти оснаживања породице; унапређење система предшколског васпитања и образовања кроз зајам Светске банке, итд. Одговор у оквиру ове секције се бодује на начин како је то приказано у табели критеријума за оцењивање под тачком 3.

**Шести део: ДЕМОГРАФСКЕ КАРАКТЕРИСТИКЕ ЛС** представља део у коме је потребно да се наведе удео (%)  **деце узраста до 4 године старости** у односу на укупну популацију у Вашој јединици локалне самоуправе, по последњем попису становништва.

Напомена: Податке је могуће добити из јединственог регистра података уписаних у матичну књигу рођених за матично подручје. Овај податак ће бити посебно бодован према скали која је претходно утврђена на основу података Републичког Завода за Статистику. Одговор у оквиру ове секције се бодује на начин како је то приказано у табели критеријума за оцењивање под тачком 4.

**Седми део: ПОСТОЈАЊЕ ФОРМАЛНИХ И/ИЛИ НЕФОРМАЛНИХ АКТИВНИХ ТЕЛА И/ИЛИ ОБЛИКА САРАДЊЕ ГРАЂАНА И ЛС У ОБЛАСТИ ПОДРШКЕ РОДИТЕЉСТВУ И РАНОМ РАЗВОЈУ ДЕЦЕ** представља део у коме је потребно да се наведе да ли у локалној самоуправи постоје активна **тела** или неки **облик сарадње** (формални/неформални) грађана и ЛС у вези са питањем подршке родитељству и раном развоју деце, као и спровођењем локалних услуга у наведеној области (заокруживањем одговора са **ДА** или **НЕ).**

Уколико је одговор потврдан, потребно је да се наведе активно **тело или облик сарадње** који постоји у ЛС наводећи назив тела/облика сарадње, циљну/е групу/е и датум оснивања/успостављања (Пример: сарадња ЛС са удружењима на иницијативама и подршци родитељству и раном развоју; локалне мреже за подршку родитеља; мреже за вршњачку подршку; мреже волонтера који подржавају рани развој деце; подршка родитељима из угрожених заједница; савети родитеља, и сл.). Одговор у оквиру ове секције се бодује на начин како је то приказано у табели критеријума за оцењивање под тачком 5.

**Oсми део:** **ПОТВРДА ЗАИНТЕРЕСОВАНОСТИ СВИХ РЕЛЕВАНТНИХ ИНСТИТУЦИЈА ДА УЧЕСТВУЈУ У СПРОВОЂЕЊУ ПРОЈЕКТНИХ АКТИВНОСТИ У ЛС -** представља део пријаве којим се потврђује да постоји заинтересованост Центра за социјални рад, Дома здравља и Предшколске установе у ЛС да се укључе у пројектне активности и заједнички учествују у њиховом спровођењу на територији ЛС (заокруживањем одговора **ДА** или **НЕ**).

1. **КРИТЕРИЈУМИ И ПОСТУПАК ДОДЕЛЕ подршке**

У циљу избора **27 ЛС** којима ће бити додељена Стручно-саветодавна подршка, биће формирана независна комисија, која ће извршити оцену и рангирање пристиглих пријава.

Све пријаве које су достављене у року дефинисаном у тачки 3. ових Смерница ће у првом кораку бити провераване у смислу **административне усаглашености** са условима дефинисаним овим Смерницама.

Административна усаглашеност пријаве са захтевима дефинисаним овим позивом подразумева да је:

* **Пријавни формулар** попуњен у складу са тачком 4. датих Смерница, печатиран и потписан од стране градоначелника/председника општине и достављен електронским путем према инструкцијама датим у тачки 3. ових Смерница;

Пријаве које су административно усаглашене са захтевима позива биће оцењиване стране комисије у складу са следећим критеријумима:

Табеларни приказ критеријума за оцењивање је дат у наставку текста:

|  |  |  |
| --- | --- | --- |
| **Критеријуми за оцењивање** | **Макс. број бодова** | **Секција у пријавном формулару**  |
| **1.Мотивисаност/заинтересованост** | **30** | **Бр.3** |
| **2.Постојање локалних докумената јавне политике** | **20** | **Бр.4** |
| **3.Претходна искуства у спровођењу локалних мера** | **20** | **Бр.5** |
| **4.Демографске карактеристике ЛС** | **15** | **Бр.6** |
| **5.Постојање активних тела/облика сарадње грађана и локалне самоуправе** | **15** | **Бр. 7** |
| **Укупно**  | **100** |  |

1. **ОБАВЕШТЕЊЕ О ИЗБОРУ**

Обавештење о избору 27 ЛС након спроведеног јавног позива, биће објављено на званичној страници СКГО, у року од 10 дана од доношења коначне одлуке комисије о одабиру.

1. **ПОТПИСИВАЊЕ СПОРАЗУМА О САРАДЊИ**

Локалне самоуправе које буду одабране за подршку ће потписати Споразум о сарадњи са Сталном конференцијом градова и општина.